
    Forord


    


    Bevar ditt hjerte fremfor alt du bevarer

    – for livet går ut fra det.


    Kong Salomo


    Boken du nå holder i hånden har blitt til på en utradisjonell måte. Vanligvis illustrer jeg bøker ut fra en ferdig tekst jeg får fra forlaget. Denne gangen har jeg laget bildene først, helt uten tanke på at de skulle brukes i en slik sammenheng. I etterkant har tematikken rundt bildene utviklet seg, og blitt utgangspunkt for både kurs, foredrag og nå også denne boken. Her får du motivene kun som små vignetter, men det finnes også en bok med bildene i farger.


    Gjennom «Gartner i eget liv» blir du kjent med tema som har med jordbruk å gjøre. Samtidig er Hjertehagen en metafor for selve livet. Dette er ingen oppskriftsbok på en perfekt hage, eller det perfekte liv, men et verktøy du kan bruke i ulike faser i livet. Her får du tips og råd til hvordan du kan ta i bruk potensialet og redskapene du allerede har i deg og rundt deg. Ønsket mitt er å formidle videre noe av det bildene har gitt meg, og at den enkle tematikken kan tale videre til deg som leser. Hvis du samtidig som du leser teksten, reflekterer over din egen hjertehage, tror jeg dette kan bli en nyttig hagebok.


    En tidligere kursdeltaker kommenterte: «Kurset som gir selvdyrking et nytt perspektiv.» Selvdyrking blir ikke alltid sett på som positivt, men sammen med dette visdomsordet til kong Salomo gir det en dypere mening; «Bevar ditt hjerte fremfor alt du bevarer, for livet går ut fra det!»


    HISTORIEN BAK HJERTESPRÅKET


    Hjertespråket begynte i 2004 med en liten hjerteformet skisse som fikk et tema, og som videre ble til et maleri. Stadig dukket nye ideer opp, og samme år hadde jeg de første 30 bildene på en separatutstilling. Responsen fra de besøkende var annerledes enn tidligere. De stoppet opp, reflekterte og ble berørt. Jeg husker særlig en kommentar: «Tusen takk, det var så godt å se på bildene dine, for jeg er så sliten av alle ordene!» Jeg ble nysgjerrig på bildene som kommunikasjonsredskap og valgte å jobbe videre med å visualisere flere tema. Snart hadde jeg over 100 ulike motiv som fikk navnet Hjertespråk.


    Hjertespråk har gjennom årene blitt prøvd ut i mange ulike sammenhenger, også internasjonalt. Bildene danner en felles plattform for kommunikasjon på tvers av språk og ulike kulturer. Selv om noen av bildemetaforene er selvforklarende og bare krever tid til stillhet og egenrefleksjon, blir andre mer meningsfulle med en dypere forklaring.


    «Når jeg ser hva vi prater om, er det alltid lettere å forstå», kommenterte en ung mann som deltok på et av seminarene mine». En dame på Fiji fortalte: «Her på Fiji har vi få ord som beskriver følelser. Ved å bruke metaforene i Hjertespråket fikk vi hjelp til å dele, og sette ord på relativt dype ting fra livene våre!»


    KOMMUNIKASJONSVERKTØY


    Hjertespråkbildene er i utgangspunktet ikke laget som et terapeutisk redskap. Jeg er verken psykolog eller bildeterapeut, men har bakgrunn og utdannelse som illustratør og billedkunstner. Det er enkle illustrasjoner av tema som berører livet på godt og vondt. Ut fra egne refleksjoner over bildene har teksten kommet på plass.


    Jeg ønsker at boken og bildene skal brukes med et løsningsorientert fokus. At det kan være et enkelt kommunikasjonsverktøy som skaper forståelse og legger til rette for gode endringsprosesser, for kreativitet og livsglede. Når hjertespråket blir anvendt i eget liv, kan det også ha en terapeutisk virkning. Du vil gjennom boka bli kjent med mange redskaper. Ta med deg videre de du ønsker å bruke i din egen hjertehage.


    Inspirasjonen til bildene og tankene bak er skapt ut fra et kristent verdisyn. En enkel kristen tro og en relasjon til Gud. Selv om du ikke deler dette livsperspektivet vil både tekst og innhold være relevant og talende til deg som leser.


    Visjonen bak hjertespråket er: «Se, høre og forstå, slik at jeg kan ta gode valg.» Det er først når jeg forstår sammenhengene, at jeg kan ta tak i områder som kan føre til forandring i eget liv. Å vokse og utvikle seg er viktige ingredienser for at livet kan bli spennende, meningsfullt og innholdsrikt. Har jeg også verdigheten i behold, kan jeg gå gjennom viktige endringsprosesser med ryggen rak og med fokus fremover!


    Hvem kan forandre deg selv? Det er det bare du selv

    som kan hvis du skal bevare din verdighet!


    Stine Ebbersen, professor i økologisk jordbruk

    Hjertehagen


    Dyrke og forvalte, vokte og beskytte


    


    Hjertehagen er stedet der vi former,

    utvikler og lever livet.

  


  
    


    MIN BARNDOMS HAGE


    Jeg er oppvokst på ei øy sør i Norge. Foreldrene mine hadde en stor og fantastisk hage fylt av flotte blomster, trær og busker, grønnsaker og bær. Vi hadde plommer og kirsebær, epler, druer, bjørnebær, rips og mange slags grønnsaker. Urter og krydder vokste det også der. Jeg husker hvor fantastisk det var på sommeren å kunne spasere ut i en usjenert hage og spise meg mett på bær og grønnsaker. Det var trygt der, og det var lite innsyn. Jeg kunne plukke og sette sammen store blomsterbuketter eller bruke kreativiteten min til å lage blomsterdekorasjoner. Mange har fått gleden av blomstene fra min mammas hage. De ga hun bort i store buketter eller i form av avleggere, frø og planter. Min kjære mor hadde alltid friske blomster i vaser inne i huset. Frukt og grønnsaker delte hun også ut som rause gaver eller i form av et måltid med grønnsaker, nyplukkede tomater, fersk salat, og gjerne med frukt og bær til dessert.


    Her fikk jeg oppleve gleden over skaperverket. Jeg fikk stadige åpenbaringer gjennom farger, former, lukter og smaker. Her kunne jeg lære om det som vokste der, og videre dele opplevelser og erfaringer med andre. Hagen var også et sosialt sted som vi inviterte venner og familie inn i. Det var en plass for lek og moro. Når været tillot det, fant vi frem stoler og bord sammen med god mat og drikke. Et ypperlig sted for selskap og fest.


    Både mamma og pappa stod for arbeidet. Pappa elsket blant annet å pode. Ved å pode inn grenene fra et tre på et annet, laget han epletrær med mange forskjellige epler på. Han likte også å beskjære. Han beskar pæretreet og vinranken vår slik at de vokste på skrå langs en fjellskrent, og han klippet busker og trær i de merkeligste former. Mamma fjernet hele tiden ugress og lagde nye blomsterbed. De flyttet stein, stelte plantene, dyrket frem nye arter og la ned mange arbeidstimer både før og etter sommeren. Jeg så ikke da alt arbeidet som lå bak denne hagen, men begge foreldrene mine elsket å jobbe der og bare være der. Det var trivsel og terapi, trim og mye glede. Jeg er velsignet med utrolig mange gode minner fra akkurat denne hagen.


    HVA ER EN HAGE?


    En hage er et avgrenset jordstykke

    hvor eieren har bestemt hvilke vekster eller

    andre naturlige ting som skal få plass der!


    Wikipedia


    Jeg synes denne beskrivelsen på en god måte definerer hva en hage er. Hvis jeg er den heldige eier av en hage, har jeg et avgrenset område som bare jeg bestemmer over, og som jeg har ansvaret for å forvalte. Det er helt opp til meg hva jeg vil gjøre ut av denne jordlappen. Jeg har friheten til å velge å la området ligge brakk, eller bevisst ikke dyrke noe der og la tilfeldighetene styre. I motsatt fall kan jeg se på mulighetene jeg har, og med dette som utgangspunkt skape det om til en vakker hage.


    En hebraisk beskrivelse på en hage sier at: «En hage er et område som er beskyttet av en hekk med torner». Da denne betegnelsen ble nedtegnet var det viktig å beskytte hagen mot inntrengere og ville dyr. Blant mange stammer i Afrika, blant annet hos Masaiene, kan du se det samme. Hver enkelt landsby har en hekk med torner som beskytter buskapen og de som bor der fra ville dyr.


    FORVALTERANSVAR


    Alle tomter har en egenverdi uavhengig av beliggenhet. For min del øker verdien av tomta i takt med arbeidet jeg legger ned i hagen der. Når jeg opplever hagen som verdifull, blir det også meningsfullt å bruke tid der. Selv om hagen til tider krever mye innsats, skaper det et positivt engasjement når jeg opplever utvikling og vekst. Jeg ønsker å være tilstede der og blir nysgjerrig på hvordan plantene mine vokser og utvikler seg. Når vil fruktreene mine blomstre i år? Hvordan smaker egentlig frukten? Hva slags farger og former har blomstene jeg sådde, og staudene jeg plantet? Vil de trives og slå rot i akkurat min hage? En naturlig konsekvens av dette vil videre være at jeg også ønsker å beskytte hagen min. Jeg vil vokte den og hegne om det som vokser der, for stolt å kunne vise den frem til venner og kjente. Jeg vil for alt i verden unngå at noen kommer inn for å ødelegge alt som er bygd opp.


    Om hagen derimot ikke har noen reell verdi for meg, hvordan forholder jeg meg da til den? Jeg vil mest sannsynlig være likegyldig, både til det som vokser der og til hvordan jeg vokter hagen min. Hvorfor skal jeg bruke tid og krefter på dette hvis det ikke er noe der å beskytte? Mest sannsynlig vil også engasjementet mitt og lysten til å oppholde seg der være ganske laber.


    EGENVERDI


    Mitt og ditt liv har også en verdi helt uavhengig av omstendighetene. Faktisk en stor verdi og et stort potensial. Hvis jeg forvalter dette livet på en god måte, og fyller det med et innhold som betyr noe for meg, øker verdien av det for min del. Det vil være vanskelig for meg å forholde meg likegyldig, og det vokser frem et bevisst forhold til hvordan jeg forvalter det. En konsekvens kan være at jeg ønsker å ta vare på meg selv og helsa mi slik at det faktisk blir «trivelig å være i mine sko». Selvrespekt og grensesetting er viktige nøkkelord i denne boka. Hvem er jeg og hvordan tar jeg vare på meg selv på en best mulig måte?


    ULIKE ERFARINGER


    Vi har med oss ulike erfaringer fra hage og hagestell. Noen har gjennom generasjoner fått med seg viktigheten av å jobbe og utnytte jorda, mens andre har bakgrunnen sin fra en bygård med asfalt som nærmeste nabo. På samme måte bærer alle med seg ulike erfaringer fra sin egen hjertehage. Ulike utgangpunkt og omstendigheter gjør at ingen historier er like. Det er godt å vite at uansett bakgrunn, så kan «grønne fingre» utvikles av hvem som helst på sin vandring til å bli erfarne gartnere.


    DEN ALLER FØRSTE HAGEN


    Filosofen Francis Bacon skrev at «Hagen er den reneste av alle menneskelige gleder. I hagen kan du oppleve små mirakler og store gleder.»


    Også i et bibelsk perspektiv er hagen et viktig sted. I den aller første historien om menneskene på jorda, skapte Gud Adam og Eva. Han ga dem forvalteransvaret for Edens hage.


    Så tok Herren Gud mennesket og satte det

    i Edens hage til å dyrke og passe den.


    Bibelen


    Oppgaven de fikk var å «dyrke og vokte» denne hagen. Der levde de i et nært fellesskap med Gud. Sammen satte de navn på det som vokste der, og Gud lærte dem, steg for steg, alt de trengte å vite. Det må ha vært et fantastisk sted å være, og med en utrolig læremester. Gud burde jo vite alt om hagestell siden han selv var arkitekten bak hagen, og hadde skapt alt som vokste der. Da han skapte menneskene gav han dem også en rett til å bestemme selv, en egen fri vilje. De valgte bort det nære fellesskapet med skaperen, og det endte med at de rømte ut av hagen og bort fra fellesskapet med selve gartneren. Her ble det nære forholdet brutt, og de vendte Gud ryggen.


    Fellesskapet blir gjenopprettet gjennom Jesus. Han blir født inn i verden og lever her. Han kjemper sitt livs kamp i en hage, og blir også gravlagt i en hage. Men det ender ikke der. Han står opp igjen, og noen kvinner møter ham i hagen. Gjennom det han gjorde gjenopprettet han muligheten for oss mennesker til igjen å kunne oppleve et nært fellesskap med Gud. En relasjon med selve gartneren, med en som inderlig ønsker å være sammen med akkurat meg. På samme måte som han ønsker å være i en nær relasjon med alle han har skapt, i hver enkelt sin personlige hjertehage.


    Boken her er skrevet ut fra dette perspektivet og ut fra denne relasjonen. Fra et kjærlighetsfellesskap med en som ønsker det beste for meg og mitt liv.


    Ikke fra en kravstor arbeidsleder og en streng sjef. Jeg kan bestemme selv! Jeg kan velge å invitere han inn til å være der sammen med meg i en relasjon og et arbeidsfellesskap. Om jeg ikke ønsker denne relasjonen, vil prinsippene som ligger gjemt hjertehagebudskapet likevel være konkrete verdier som er reelle, og som fungerer også helt uavhengig av dette gudsperspektivet.


    Å VÆRE TIL STEDE


    En av de viktigste utfordringene med en hage er å ha tid til å stelle den. I min egne travle hverdag, havner tomt og hage ofte langt ned på lista over ting jeg skulle ha gjort. Men skal jeg ha en mulighet til å lære hagen min å kjenne, må jeg bruke tid der. Først da kan jeg få en oversikt over hva som allerede vokser der og hvordan tilstanden er. Da blir jeg klar over mulighetene.


    Forsømmer jeg hagen, vil den for det første bli et utrivelig sted å være. For det andre vil et opphold der føre til at jeg får dårlig samvittighet for alt som skulle ha vært gjort. Dette kan videre føre til at jeg rømmer bort fra den virkeligheten som jeg faktisk omgir meg med, og det er mye triveligere å besøke andres tilsynelatende velstelte hager.


    MIN EGEN HAGEARKITEKT


    Jeg er heldig. Jeg har mine egne individuelle meninger som jeg kan bruke til å skape mitt eget liv og min egen hjertehage. Jeg er også så heldig at jeg bor i et fritt land uten en diktator som bestemmer over meg og alt jeg disponerer. Utfordringen vil alltid være om jeg skal la hagen forbli som den er, eller ta tak i den og begynne å jobbe. Videre må jeg bestemme meg for hva jeg skal gjøre og planlegge hvordan jeg skal gripe dette an.


    Jeg er altså min egen hagearkitekt. Jeg må jobbe ut fra potensialet mitt, og med utgangspunkt i tiden jeg har tilgjengelig, og de midler jeg har til rådighet. Her er vi som mennesker utrolig forskjellige. Vi ser ting fra ulike sider, med forskjellig utgangspunkt. Jeg, som er en kreativ person, trigges av å kunne lage en hage som er annerledes og helt unik. Andre har et sterkt ønske om å skape forutsigbarhet og trygge rammer. Ingen hager vil bli helt like selv om tomtene skulle være like i utgangspunktet.


    For å kunne forstå selve hagearkitekten, kan det være nyttig å bli bedre kjent med seg selv. For noen er det befriende å oppdage at vi er forskjellig «skrudd sammen» og at vi har ulike personlighetstyper. Jeg har mine kvaliteter, styrker og svakheter, og andre har sine. De kan være helt motsatt av dem jeg har, noe som igjen kan være utrolig frustrerende. Ofte kommer disse ulikhetene spesielt tydelig frem i naboer og hagene deres. For å illustrere dette, har jeg laget en historie om fire naboer.


    ULIKE NABOER


    Herr Hansen liker orden, og har full kontroll over tomta si og det som vokser der. Alt er nøye planlagt, og ingenting er overlatt til tilfeldighetene. Det er kvadratisk brolagte områder, og den lille plenen er helt fri for ugress. Trærne er systematisk plantet på de riktige stedene. Hekken er nøyaktig frisert, og de eviggrønne prydbuskene er parallelt plassert i like krukker langs inngangspartiet. En firkantet hekk markerer grensene til den ene naboen og et høyt gjerde markerer grensene til den andre. Hansen elsker å studere hagelitteratur og planlegge, og han ligger alltid i forkant med det han skal gjøre.


    For Herr Hansen er det et stort irritasjonsmoment at naboen alltid er sent ute med våronnen, og at de aldri beskjærer det som kunne ha vært en stilren hekk. Det samme gjelder barna som stadig ringer på for å hente fotballen de sparker over gjerdet. De som kommer på besøk til herr Hansen beundrer den velstelte og ordentlige hagen, men utenfra er det vanskelig å se inn. Gjerdene er høye og porten utstråler ikke akkurat gjestfrihet.


    Familien Jensen bor på nabotomta. Hagen deres er en god motsetning til Hansens hage, og Hansens store irritasjon. De vet godt hvor grensene til nabotomta går på papiret, men det synes ikke så tydelig i hagen. De har en port, men den fungerer mest for å unngå at katt, høner og unger ikke forlater området. Ellers er et enkelt nettinggjerde satt opp der ikke Hansen sin mur skiller tomtene.


    Hagen er et resultat av lite planlegging og det meste er overlatt til tilfeldighetene. Noen gamle rosebusker og bærbusker har overlevd fra den forrige eieren. Det samme gjelder også epletrærne, som også blir brukt til klatring. Noe har de riktignok investert i til hagen. Et lekestativ, et stort bord, en hengekøye, og to fotballmål. Så ofte været tillater det oppholder de seg i hagen, og det er enkelt for folk å komme på besøk når de ser det er liv og lek bak den enkle porten.


    Ekteparet Olsen er den tredje naboen. De er godt voksne, men har aldri kommet over at de en gang synes de ble tildelt den dårligste tomta. Ekteparet synes hagearbeid er lite givende. Frøkataloger som kommer i posten, går rett i papirsøpla. Et par furutrær som stod på tomta da de kjøpte den, har i tidens løp fått vokse seg store, og de skygger både for egen og naboens hage. Ugresset har også fått vokse fritt, og gjerdet som en gang var satt opp er noen steder helt borte. Slekt og venner har gjennom årenes løp kommet med både planter, frø og blomsterløk. Dette er blitt plantet, men stein, ugress og mangel på vann har gjort at lite eller ingenting av dette har overlevd. Ekteparet oppholder seg sjelden i hagen. De besøker heller parkene i nærheten. Naboens barn og høner er derimot ofte på besøk, men uten at ekteparet legger merke til det.


    Fru Elmersen er den fjerde naboen. Utgangspunktet for tomta hennes var dårlig med steiner, fjell og skrinn jord. Hun syntes likevel at den var et fantastisk utgangspunkt for en hage. Fru Elmersen elsker hagen, og ser mulighetene i det meste. Hun er ikke flink til å planlegge, men det vokser stadig frem nye blomster, og de merkeligste plantene trives der. Inspirasjonen og ideene henter hun ofte fra andres hager. Stein blir til kanter, og fjellknauser blir utgangspunkt for flotte blomsterbed. Jord blir stadig fylt på og blandes med torv og gjødsel og vannkannen brukes flittig. Hun kjemper en konstant kamp mot ugresset, og holder det så godt som borte. En gang hadde uvedkomne tatt seg inn i hagen for å ødelegge. For å unngå at det samme skal skje igjen, er skadene utbedret og gjerdet reparert.


    De høye murene rundt hagen til Hansen liker hun dårlig. Det er også en stor sorg for henne at furutrærne til Olsen skygger, og at ugresset fra hagen deres sprer seg til hennes. Fru Elmersen jobber stadig med å få det eldre ekteparet til å like hagen sin, fordi hun ser så utrolig mange muligheter der.


    HVERDAGENS VIRKELIGHET


    Midt i liknende virkeligheter lever vi. Noen representerer de karakteristiske ytterpunktene av personlighetstyper. Andre er A4 mennesker, som ikke nødvendigvis har sterke meninger. For noen mennesketyper er struktur og tydelighet viktig. For andre står frihet og kreativitet øverst. Det finnes de som planlegger alt i hver minste detalj, og de som trives best med å ta livet som det kommer. Fasaden kan være veldig viktig for noen, mens for andre har den ingen betydning så lenge det går an å lage seg en fest og ha det trivelig der.


    En annen faktor som er avgjørende for utviklingen av hagen, er holdningene til de som eier den. Dette trenger ikke å henge sammen med personlighetstyper. Noen ser muligheter i det minste og utroligste, andre ser det dessverre ikke og gjør lite. Uansett hvem vi er, så handler det om å akseptere og faktisk se at vi er forskjellige. I stedet for å la seg frustrere, går det an å se på andres kvaliteter som styrker og muligheter. Vi kan faktisk lære noe viktig av hverandre, og det er også mulig å la seg inspirere. Disse naboene kan velge å være fiender eller utgjøre et spennende team med mange viktige kvaliteter.


    Til ettertanke


    Reflekter over din egen hjertehage.


    • Er det et utfordrende eller et spennende sted å være?


    • Hva vokser der allerede?

